På Hasseris Gymnasium blev de første studenterhuer onsdag placeret på stolte hoveder.

Trine Munch Nørgaard og Kirstine Brøndum Kærsgaard er nogle helt specielle studenter. De er helt sikkert årets første fra Hasseris Gymnasium, og måske også de første i Nordjylland. Cirka en måned før deres kammerater på samme årgang har de fået de hvide huer på hovedet. Som studerende på IB på Hasseris Gymnasium - den internationale studentereksamen - skulle de ikke til mundtlige eksaminer sammen med deres kammerater på den almindelige STX-uddannelse, og de kan nu vise huen frem, der hverken er rød, blå, lilla eller andet, men er prydet med et bånd af verdens landes flag. - Jeg kan slet ikke forstå det. Jeg summer helt. jeg har glædet mig så meget til det i så lang tid, og nu er det endelig overstået, og det er gået rigtig godt, siger Trine Munch Nørgaard. - Det er surrealistisk og slet ikke til at forstå, at jeg ikke skal til endnu en eksamen i morgen, siger Kirstine Brøndum Kærsgaard og fortsætter stolt. - Det er rimelig blæret. Trine og jeg kan kalde os nogen af de første studenter i Nordjylland.